Document ID: 32010R0750

KOMMISSIONENS FORORDNING (EU) Nr. 750/2010
af 7. juli 2010
om ændring af bilag II og III til Europa-Parlamentets og Rådets forordning (EF) nr. 396/2005 for så vidt angår maksimalgrænseværdierne for restkoncentrationer af visse pesticider i eller på visse produkter
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 396/2005 af 23. februar 2005 om maksimalgrænseværdier for pesticidrester i eller på vegetabilske og animalske fødevarer og foderstoffer og om ændring af Rådets direktiv 91/414/EØF (1), særlig artikel 14, stk. 1, litra a), og
ud fra følgende betragtninger:
(1)
Der er i bilag II og i del B i bilag III til forordning (EF) nr. 396/2005 fastsat maksimalgrænseværdier for restkoncentrationer af hhv. acetamiprid, acibenzolar-S-methyl, azoxystrobin, imazalil, prohexadion, pyraclostrobin og thiacloprid. Der er i del A i bilag III til forordning (EF) nr. 396/2005 fastsat maksimalgrænseværdier for restkoncentrationer af hhv. dimethomorph, dithiocarbamater (mancozeb), fipronil, fludioxonil, pirimicarb, prosulfocarb, tebuconazol, triclopyr og valiphenal. Der er ikke hidtil fastsat specifikke maksimalgrænseværdier for restkoncentrationer af amisulbrom, ametoctradin og bixafen, og stofferne er heller ikke omfattet af bilag IV til forordning (EF) nr. 396/2005.
(2)
I forbindelse med en procedure, som blev indledt i overensstemmelse med Rådets direktiv 91/414/EØF af 15. juli 1991 om markedsføring af plantebeskyttelsesmidler (2), og som vedrører godkendelse af et plantebeskyttelsesmiddel, der indeholder aktivstoffet azoxystrobin og er bestemt til anvendelse på kardoner, er der indgivet en ansøgning i henhold til artikel 6, stk. 1, i forordning (EF) nr. 396/2005 om ændring af den gældende maksimalgrænseværdi for restkoncentrationer.
(3)
Hvad angår acetamiprid, er der indgivet en sådan ansøgning vedrørende anvendelse på bladbeder og kirsebær. Hvad angår acibenzolar-S-methyl, er der indgivet en sådan ansøgning vedrørende anvendelse på ferskner og abrikoser. Hvad angår amisulbrom, er der indgivet en sådan ansøgning vedrørende anvendelse på vindruer til vinfremstilling og spisedruer. Hvad angår bixafen, er der indgivet en sådan ansøgning vedrørende anvendelse på korn. Det er som følge af denne ansøgning nødvendigt at fastsætte maksimalgrænseværdier for restkoncentrationer i kød, fedt, lever, nyre og mælk fra kvæg, får og geder, da korn anvendes som foder, og der kan forekomme restkoncentrationer i foderet til disse dyr. Hvad angår ametoctradin, er der indgivet en sådan ansøgning vedrørende anvendelse på vindruer til vinfremstilling og spisedruer, kartofler, tomater, peberfrugter, agurker, courgetter, meloner, vandmeloner, græskar, hovedsalat og vårsalat. Hvad angår dithiocarbamater (mancozeb), er der indgivet en sådan ansøgning vedrørende anvendelse på ærter uden bælg. Hvad angår dimethomorph, er der indgivet en sådan ansøgning vedrørende anvendelse på ærter uden bælg og porrer. Hvad angår fludioxonil, er der indgivet en sådan ansøgning vedrørende anvendelse på knoldselleri. Hvad angår fipronil, er der indgivet en ansøgning om ændring af værdierne for korn. Hvad angår imazalil, er der indgivet en ansøgning om ændring af bestemmelsesgrænsen. Hvad angår pirimicarb, er der indgivet en sådan ansøgning vedrørende anvendelse på fennikel. Hvad angår prohexadion, er der indgivet en sådan ansøgning om ændring af definitionen af restkoncentrationer og om anvendelse på rug. Hvad angår prosulfocarb, er der indgivet en sådan ansøgning vedrørende anvendelse på gulerødder og knoldselleri. Hvad angår tebuconazol, er der indgivet en sådan ansøgning vedrørende anvendelse på mandariner. Hvad angår thiacloprid, er der indgivet en sådan ansøgning vedrørende anvendelse på oliven, valmuefrø og forskellige rod- og knoldgrøntsager. Hvad angår triclopyr, er der indgivet en sådan ansøgning om ændring af definitionen af restkoncentrationer vedrørende animalske produkter og om ændring af maksimalgrænseværdierne for restkoncentrationer i animalske produkter. Hvad angår valifenalat, er der indgivet en sådan ansøgning vedrørende anvendelse på tomater og auberginer.
(4)
Der i overensstemmelse med artikel 6, stk. 2 og 4, i forordning (EF) nr. 396/2005 indgivet en ansøgning om anvendelse af tebuconazol på passionsfrugter. Den tilladte anvendelse af tebuconazol på passionsfrugter i Kenya medfører højere restkoncentrationer end de maksimalgrænseværdier, der er fastsat i bilag III til forordning (EF) nr. 396/2005. For at undgå handelsbarrierer for importen af passionsfrugter er det nødvendigt at fastsætte en højere maksimalgrænseværdi for restkoncentrationer. Den tilladte anvendelse af pyraclostrobin på kirsebær, blommer, jordbær, stængelfrugter, andre små frugter og bær, forårsløg, agurker, meloner, vandmeloner, græskar, solsikkefrø og kaffebønner i USA, Canada og Brasilien medfører højere restkoncentrationer end de maksimalgrænseværdier, der er fastsat i bilag III til forordning (EF) nr. 396/2005. For at undgå handelsbarrierer for importen af disse afgrøder er det nødvendigt at fastsætte en højere maksimalgrænseværdi for restkoncentrationer.
(5)
I overensstemmelse med artikel 8 i forordning (EF) nr. 396/2005 har de berørte medlemsstater evalueret disse ansøgninger, og evalueringsrapporterne er sendt til Kommissionen.
(6)
Den Europæiske Fødevaresikkerhedsautoritet (EFSA) har vurderet ansøgningerne og evalueringsrapporterne, idet den især undersøgte risiciene for forbrugerne og, hvor det var relevant, for dyr, og afgav begrundede udtalelser om de foreslåede maksimalgrænseværdier (3). EFSA har sendt udtalelserne til Kommissionen og medlemsstaterne og har offentliggjort dem.
(7)
EFSA konkluderede i sine begrundede udtalelser, at alle datakrav var opfyldt, og at de ændringer af maksimalgrænseværdierne, som ansøgerne havde anmodet om, var acceptable med hensyn til forbrugersikkerheden på grundlag af en vurdering af forbrugereksponeringen for 27 specifikke europæiske forbrugergrupper. Der blev taget hensyn til de nyeste oplysninger om stoffernes toksikologiske egenskaber. Hverken livslang eksponering for disse stoffer gennem forbrug af alle fødevareprodukter, der kan indeholde disse stoffer, eller kortvarig eksponering gennem et ekstremt forbrug af de pågældende afgrøder viste, at der er nogen risiko for, at det acceptable daglige indtag (ADI) eller den akutte referencedosis (ARfD) overskrides. For så vidt angik valifenalat, mente EFSA, at lavere maksimalgrænseværdier for restkoncentrationer end de maksimalgrænseværdier, der var foreslået af den evaluerende medlemsstat, var tilstrækkelige. I dette tilfælde bør der fastsættes lavere maksimalgrænseværdier for restkoncentrationer.
(8)
På baggrund af EFSA's begrundede udtalelser og under hensyntagen til alle relevante faktorer opfylder de ændringer af maksimalgrænseværdierne, som der er ansøgt om, kravene i artikel 14, stk. 2, i forordning (EF) nr. 396/2005.
(9)
Forordning (EF) nr. 396/2005 bør derfor ændres i overensstemmelse hermed.
(10)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed, og hverken Europa-Parlamentet eller Rådet har modsat sig foranstaltningerne -
VEDTAGET DENNE FORORDNING:
Artikel 1
Bilag II og III til forordning (EF) nr. 396/2005 ændres som angivet i bilaget til nærværende forordning.
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 7. juli 2010.

Labels: 7
0
17
6